## Martínez Mus insta el Govern a accelerar obres clau dels corredors ferroviaris i ressalta els progressos de la Plataforma Intermodal de Sagunt

*** El conseller ha clausurat a Sagunt el congrés sobre el corredor Cantàbric-Mediterrani
* El titular d’Infraestructures assegura que “es tracta de projectes que connecten territoris, empreses i oportunitats”**

El conseller de Medi Ambient, Infraestructures i Territori, Vicente Martínez Mus, ha reivindicat la necessitat de fer passos ferms i concrets en l’execució del corredor Cantàbric-Mediterrani i del corredor del Mediterrani, i ha reclamat al Govern “accelerar els trams pendents per a garantir la seua finalització i potenciar la competitivitat de les empreses i la vertebració del país”.

Martínez Mus ha participat, este matí a Sagunt, en la clausura del congrés sobre el corredor Cantàbric-Mediterrani, organitzat per l’Associació d’Empresaris del Camps del Morvedre (ASECAM) i la Confederació Empresarial de la Comunitat Valenciana (CEV).

En la seua intervenció, el titular d’Infraestructures ha reclamat al Govern central accelerar actuacions clau com la línia Sagunt-Terol-Saragossa, amb millores i electrificació pendents; el túnel passant i la doble plataforma Albuixech-Castelló, la tramitació ambiental de la qual continua pendent; així com les obres de la terminal intermodal Font Sant Lluís o el tercer fil Albuixech-València-Castelló, la finalització del qual s’espera en desembre d’enguany, amb proves en el primer semestre de 2026.

El conseller ha subratllat que el corredor Cantàbric-Mediterrani “no pot continuar sent un somni, sinó una necessitat estratègica per a la Comunitat Valenciana i per a tota Espanya”. Segons ha explicat, “es tracta d’un projecte que connecta territoris, empreses i oportunitats, i amb una enorme capacitat per a transformar el model logístic i industrial del país, acostant les cadenes de valor al cor d’Europa”.

**Plataforma Intermodal de Sagunt**

Martínez Mus ha destacat que la Generalitat “complix amb la seua part” i ha posat com a exemple el desenrotllament de la Plataforma Intermodal de Sagunt, un projecte “tangible, estratègic i transformador” que s’erigix com la porta d’entrada i d’eixida dels dos corredors i que avança a bon ritme en Parc Sagunt II.

L’obra, ha recordat Mus, suposa una inversió de 98,1 milions d’euros, finançada per la Generalitat i cofinançada per la Unió Europea, a través del programa Connecting Europe Facility (CEF-T). Situada en el Camp de Morvedre, ocupa una superfície de 688.000 metres quadrats i es connectarà directament amb el port de Sagunt, la xarxa ferroviària del corredor del Mediterrani i amb el corredor Cantàbric-Mediterrani. “Serà una gran porta logística del Mediterrani, capaç de gestionar fins a 4.500 TEU (unitat equivalent a un contenidor de 20 peus) i de connectar el transport ferroviari, marítim i per carretera”, ha explicat el conseller.

Així mateix, ha subratllat que esta infraestructura permetrà, entre altres coses, que “les bateries que es fabriquen en la gigafactoria de PowerCo puguen arribar a tota Europa de manera sostenible”. Al seu juí, “la plataforma impulsarà la descarbonització del transport i consolidarà la Comunitat Valenciana com a hub logístic i energètic del sud d’Europa”.

El titular d’Infraestructures ha recordat, a més, que la Generalitat també participa en el finançament d’altres infraestructures essencials, com el canal d’accés ferroviari de València, en el qual el Consell invertix més de 30 milions d’euros anuals.

Martínez Mus ha recordat el compromís del Consell “de reclamar les inversions necessàries i de complir amb la nostra part”. “Invertir en infraestructures és invertir en cohesió, en ocupació i en futur. Sagunt representa el model que volem per a la Comunitat Valenciana: un territori industrial i logístic de referència, amb visió europea, esperit sostenible i capacitat per a connectar el mar Mediterrani amb el Cantàbric i el talent amb l’oportunitat”, ha afirmat Mus.

Finalment, ha insistit que el corredor Cantàbric-Mediterrani “és una infraestructura de país” i que la Plataforma Intermodal de Sagunt “serà un dels seus pilars més sòlids”. “Fer més forta la Comunitat Valenciana és fer més forta Espanya i en eixe camí continuarem treballant amb esforç, voluntat i compromís”, ha assegurat.

Fecha: 15/10/2025